Peter Prevc

**Peter Prevc** nekadašnji je slovenski skijaš-skakač, koji je nakratko bio i svjetski rekorder.

## Karijera 
Osvajač je srebrne medalje na maloj i bronzane na velikoj skakaonici na ZOI 2014. u Sočiju. Iste medalje osvojio je i na Svjetskom prvenstvu 2013. u Val di Fiemmeu, samo što je "zamijenio" skakaonice (srebro na velikoj, a bronza na maloj). Sezonu 2013/14. završio je na drugom mjestu u ukupnom poretku Svjetskog kupa, osvojivši mali "Kristalni globus" u letovima. Iste sezone osvojio je i bronzanu medalju na Svjetskom prvenstvu u letovima, održanom u češkom Harrachovu. Četiri puta uzastopno izabran je za sportista godine u Sloveniji (2013–2016).

Dana 14. februara 2015. postavio je novi svjetski rekord skočivši 250 m u drugoj seriji takmičenja Svjetskog kupa na letaonici Vikersundbakken u Vikersundu. Međutim, već sljedećeg dana Norvežanin Anders Fannemel popravio je taj rekord za još metar i po.

Dana 22. marta 2015. drugu sezonu uzastopno osvojio je mali "Kristalni globus" u letovima, ali je u ukupnom poretku Svjetskog kupa opet završio drugi iako je imao isti broj bodova kao Severin Freund, ali manje pobjeda od njega.

### 2015/16 – zlatna sezona 
U sljedećoj sezoni ostvario je još jedan veliki uspjeh: osvojio je Turneju 4 skakaonice, i to uvjerljivo, pobijedivši na tri od četiri skakaonice (na prvoj skakaonici u Oberstdorfu bio je treći). Tako je postao drugi Slovenac kome je to uspjelo (prvi je to uradio Primož Peterka 1996/97). Pritom je poboljšao rekord Turneje po ukupnom zbiru bodova.

Samo deset dana nakon završetka Turneje osvojio je i zlatnu medalju na Svjetskom prvenstvu u letovima održanom na letaonici Kulm u austrijskom Tauplitzu / Bad Mitterndorfu, čime je potvrdio svoju dominaciju u tekućoj sezoni, koju je okrunio osiguravši i matematički titulu pobjednika Svjetskog kupa 28. februara u Almatiju, šest takmičenja prije kraja sezone. Time je postao drugi Slovenac u historiji s tom titulom, nakon Peterke, koji ju je osvojio dvaput uzastopno (1997. i 1998). Ušao je u historiju i po tome što je prvi skakač koji je u istoj sezoni osvojio Turneju 4 skakaonice, Svjetsko prvenstvo u letovima i Svjetski kup. Na domaćem terenu u Planici 17. marta 2016. ostvario je 14. pobjedu u sezoni i srušio Schlierenzauerov rekord iz sezone 2008/09. od 13 pobjeda i 2083 boda. Dan kasnije osvojio je drugo mjesto, što mu je bio 21. plasman na pobjedničko postolje u sezoni. Time je popravio još jedan Schlierenzauerov rekord od 20 postolja iz spomenute sezone. Prevcu je to drugo mjesto bilo dovoljno da i treću godinu uzastopno osvoji mali "Kristalni globus" za najboljeg letača, po čemu je također prvi u historiji. U posljednjem takmičenju sezone, 20. marta, ostvario je i 15. pobjedu u sezoni i tako zaključio jednu od najboljih sezona nekog skijaša-skakača u historiji ovog sporta završivši na pobjedničkom postolju u 22 od 29 takmičenja.

### Nakon "zlatne sezone" 
U sljedeće dvije sezone nije bio u stanju ponoviti sjajne rezultate, ostvarujući pretežno osrednje, a ponekad i loše plasmane, ali ipak je uspio doći do još jedne medalje s velikih takmičenja, osvojivši srebro s reprezentacijom na Svjetskom prvenstvu u letovima 2018. u Oberstdorfu. Slično se nastavilo sve do Zimskih olimpijskih igara 2022. u Pekingu, odakle se vratio s dvije medalje: zlatnom u takmičenju mješovitih timova, što je najveći uspjeh u historiji tog sporta za Sloveniju, i srebrnom u muškim ekipnim skokovima, čime je "popravljena" bronza iz 2002. Mjesec poslije ZOI 2022, na Svjetskom prvenstvu u letovima u Vikersundu, pojedinačno je zauzeo "najgore", četvrto mjesto, ali je u ekipnom takmičenju osvojio zlatnu medalju, koju su Slovenci s njim u sastavu uspjeli odbraniti dvije godine kasnije u Tauplitzu.

Početkom februara 2024. objavio je da završava karijeru na kraju sezone 2023/24. U pretposljednjem pojedinačnom nastupu u karijeri ostvario je pobjedu u Planici, dok je u posljednjem bio šesti, uz drugo mjesto u ekipnom takmičenju dan prije.

## Lični život 
Najstariji je od petero djece. Ima dva mlađa brata, Ceneta i Domena, sestru Niku, koji su svi također skijaši-skakači, te još jednu sestru.

Oženjen je Minom Lavtižar, s kojom ima sinove Ludvika (r. 2018) i Oskara (r. 2021).

## Zanimljivost 
Prevc je prvi skakač u historiji koji je u toku jedne kalendarske godine u svim takmičenjima Svjetskog kupa preskočio više od 8000 m u zbiru i jedini je četverostruki uzastopni dobitnik nagrade "Skok godine", koja se dodjeljuje skakaču s najviše preskočenih metara u jednoj kalendarskoj godini.

## Rezultati u Svjetskom kupu 
### Postolja 
#### Pojedinačno 
 – podijelili pobjedu

#### Ekipno 
#### Po sezonama 
### Ukupni poredak 
### Novogodišnja turneja 
### Willingen Six 
### Nordijska turneja 
### Svjetski kup u letovima 
### Raw Air 
### Planica 7 
### Ljetni Grand Prix 
## Napomene 
## Reference 
## Vanjski linkovi 
* Prevcov profil na FIS-u
* Intervju s Peterom Prevcom, Al Jazeera Balkans, 22. 1. 2016 (YouTube)

Kategorija:Rođeni 1992.
Kategorija:Živi ljudi
Kategorija:Biografije, Kranj
Kategorija:Slovenski skijaši-skakači
Kategorija:Slovenski olimpijci u skijaškim skokovima
Kategorija:Skijaši-skakači na Zimskim olimpijskim igrama 2010.
Kategorija:Skijaši-skakači na Zimskim olimpijskim igrama 2014.
Kategorija:Skijaši-skakači na Zimskim olimpijskim igrama 2018.
Kategorija:Skijaši-skakači na Zimskim olimpijskim igrama 2022.
Kategorija:Osvajači zlatne medalje na Olimpijskim igrama (Slovenija)
Kategorija:Osvajači srebrne medalje na Olimpijskim igrama (Slovenija)
Kategorija:Osvajači bronzane medalje na Olimpijskim igrama (Slovenija)
Kategorija:Osvajači medalja na Zimskim olimpijskim igrama 2014.
Kategorija:Osvajači medalja na Zimskim olimpijskim igrama 2022.